text:
да е мярка, целяща предотвратяване на избягването на данъчно облагане съгласно данъчните разпоредби на спогодбите за избягване на двойното данъчно облагане или други данъчни договорености или на вътрешното данъчно законодателство.
 3. Нищо в настоящия раздел не се тълкува като възпрепятстващо държавите-членки или Ирак да правят разлика при прилагането на съответните разпоредби на своето данъчно законодателство между данъкоплатците, които не са в еднакво положение, по-специално по отношение на мястото им на пребиваване.
 Член 27
 Други споразумения
 Нищо в настоящия раздел не ограничава правата на инвеститорите от страните да се ползват от по-благоприятно третиране, предвидено в което и да е съществуващо или бъдещо международно споразумение, свързано с инвестиции, по което държава-членка на Съюза и Ирак са страни.
 Член 28
 Прозрачност
 Всяка страна своевременно отговаря на всички искания на другата страна за конкретна информация относно всяка от нейните общоприложими мерки или международни споразумения, които са свързани с настоящото споразумение или го засягат. Всяка от страните също така създава едно или няколко звена за информация, които да предоставят, при поискване, конкретна информация на доставчиците на услуги от другата страна по всички такива въпроси. Такива звена за информация са изброени в ПРИЛОЖЕНИЕ 3. Не е необходимо звената за информация да бъдат депозитари на закони и на подзаконови актове.
 Член 29
 Изключения
 1. По отношение на разпоредбите на настоящия раздел се прилагат изключенията, съдържащи се в настоящия член. При спазване на изискването такива мерки да не се прилагат по начин, който би представлявал средство за произволна или неоснователна дискриминация между държавите, когато преобладават подобни условия, или прикрито ограничение на търговията с услуги, нищо в настоящия раздел не се тълкува като възпрепятстващо приемането или прилагането от която и да е от страните на мерки:
 а)
 необходими за защита на обществената сигурност или обществения морал, или за поддържане на обществения ред;
 б)
 необходими за защита на живота или здравето на хора, животни или растения;
 в)
 необходими, за да се гарантира спазването на законови или подзаконови актове, които са в съответствие с разпоредбите на настоящия раздел, включително тези, които се отнасят до:
 i)
 предотвратяването на заблуждаващи или измамни практики или справянето с последиците от неизпълнението на договори за услуги;
 ii)
 защита на правото на личен живот на лицата във връзка с обработването и разпространението на лични данни и защита на поверителността на лични досиета и сметки;
 iii)
 безопасност;
 г)
 несъвместими с целите на член 25, при условие че разликата в третирането цели осигуряване на ефективното или справедливото облагане или събиране на преки данъци по отношение на услуги или доставчици на услуги от другата страна;
 д)
 несъвместими с целите на член 25, при условие че разликата в третирането цели предотвратяване на избягването или укриването на данъци съгласно данъчните разпоредби на спогодбите за избягване на двойното данъчно облагане или други данъчни договорености или на вътрешното данъчно законодателство.
 2. Разпоредбите на настоящия раздел не се прилагат по отношение на съответните системи за социална сигурност на страните или по отношение на дейности на територията на всяка от страните, които са свързани, дори и епизодично, с упражняването на публична власт.
 3. Разпоредбите на настоящата


text:
глава не се прилагат по отношение на мерки, които засягат физически лица, търсещи достъп до пазара на труда на някоя от страните, нито пък се прилага към мерките, свързани с гражданство, пребиваване или заетост с безсрочен характер.
 4. Нищо в настоящия раздел не възпрепятства страните да прилагат мерки за регулиране на влизането или временното пребиваване на физически лица на своите територии, включително мерки, необходими за защита на целостта на своите граници и за гарантиране на нормалното придвижване през тях на физически лица, при условие че подобни мерки не се прилагат по такъв начин, че да доведат до отпадане или ограничаване на ползите, произтичащи за другата страна съгласно член 25.
 5. Нищо в настоящия раздел не се прилага към дейности, провеждани от централна банка или парична институция или от което и да е друго публично образувание при изпълнението на парична или валутна политика.
 6. Нищо в настоящия раздел не се тълкува като възпрепятстващо дадена страна, включително публичните ѝ образувания, да провежда изключително или да предоставя на своята територия дейности или услуги за сметка или с гаранцията на страната или на нейните публични образувания, или като използва техни финансови ресурси.
 7. Разпоредбите на настоящия раздел не засягат прилагането от всяка от страните на мерки, необходими за предотвратяване на заобикалянето посредством разпоредбите на настоящото споразумение на мерки относно достъпа на трети държави до нейния пазар.
 Член 30
 Изключения, свързани със сигурността
 Нищо в настоящия раздел не се тълкува като:
 а)
 изискване към някоя от страните да предоставя каквато и да е информация, разкриването на която тя счита за противоречащо на свои основни интереси в областта на сигурността; или
 б)
 възпрепятстване на някоя от страните да предприеме каквото и да е действие, което тя счита за необходимо за защита на свои основни интереси в областта на сигурността, което е:
 i)
 свързано със стопански дейности, извършвани пряко или непряко за целите на снабдяване на военен обект;
 ii)
 свързано с материали за ядрен синтез или разпад или с материали, от които те се извличат;
 iii)
 свързано с производството или търговията с оръжие, боеприпаси и военни материали и свързано с трафика на други стоки и материали;
 iv)
 свързано с възлагането на държавна поръчка, която е абсолютно необходима за целите на националната сигурност или отбрана;
 v)
 предприето във военно време или при други извънредни ситуации в международните отношения; или
 в)
 възпрепятстване на някоя от страните да предприеме някакво действие в изпълнение на своите задължения по Устава на ООН с цел поддържане на международния мир и сигурност.
 Член 31
 Постепенно либерализиране на търговията с услуги и на установяването
 Доколкото го позволяват обстоятелствата, включително обстановката, произтичаща от присъединяването на Ирак към СТО, Съветът за сътрудничество може да направи препоръки към страните да разширят постепенно търговията с услуги и установяването между тях и да осигурят пълно съответствие с разпоредбите на ГАТС, в частност с член V. Ако бъдат приети, тези препоръки могат да бъдат въведени посредством споразумения между страните.
 РАЗДЕЛ III
 Разпоредби относно търговията и инвестициите
 Член 32
 Насърчаване на инвестиции
 Страните насърчават увеличаване на инвестициите от взаимна полза, като създават

type: contracts

jurisdiction: EU


text:
по-благоприятен климат за частни инвестиции.
 Член 33
 Звена за контакт и обмен на информация
 С цел улесняване на комуникацията между страните по всички търговски въпроси, свързани с частните инвестиции, всяка страна определя звено за контакт. По искане на една от страните, звеното за контакт от другата страна посочва службата или служителя, отговорни по съответния въпрос, и оказва необходимото съдействие за улесняване на комуникацията с молещата страна.
 РАЗДЕЛ IV
 Текущи плащания и капитали
 Член 34
 Цел и приложно поле
 1. Страните целят либерализирането на текущите плащания и движенията на капитали между тях в съответствие с ангажиментите, поети в рамките на международните финансови институции.
 2. Настоящият раздел се прилага за всички текущи плащания и движения на капитали между страните.
 Член 35
 Текуща сметка
 Страните позволяват, в свободно конвертируема валута и в съответствие с Устава на Международния валутен фонд, всички плащания и преводи по текущата сметка между страните.
 Член 36
 Капиталова сметка
 От влизането в сила на настоящото споразумение страните позволяват свободното движение на капитали, свързано с преките инвестиции, извършени в съответствие със законодателството на приемащата държава и инвестициите, извършени в съответствие с разпоредбите на настоящото споразумение, и ликвидирането или репатрирането на тези капитали и на всички печалби, произтичащи от тях.
 Член 37
 Запазване на съществуващото положение
 Страните не въвеждат никакви нови ограничения за текущи плащания и движение на капитали между пребиваващите в тях лица и не правят съществуващите правила по-ограничаващи.
 Член 38
 Защитни мерки
 1. Когато, при изключителни обстоятелства, движението на капитали между Съюза и Ирак предизвика или заплашва да предизвика сериозни трудности за провеждането на валутната или паричната политика в Съюза или Ирак, Съюзът и Ирак съответно могат да предприемат защитни мерки по отношение на движението на капитали между Съюза и Ирак за период, който не надхвърля шест месеца, ако такива мерки са строго необходими.
 2. Страната, приела защитните мерки, информира другата страна възможно най-скоро за графика за премахването им.
 Член 39
 Заключителни разпоредби
 1. Нищо в настоящия раздел не ограничава правата на икономическите оператори от страните да се ползват от всяко по-благоприятно третиране, което може да е предвидено в съществуващо двустранно или многостранно споразумение, по което са страни.
 2. Страните провеждат взаимни консултации с оглед улесняване на движението на капитали между тях с цел насърчаване постигането на целите на настоящото споразумение.
 РАЗДЕЛ V
 Свързани с търговията въпроси
 Глава I
 Държавни търговски предприятия
 Член 40
 1. Страните целят спазване на разпоредбите на член XVII от ГАТТ 1994, Забележките и допълнителните разпоредби към него и Договореността по СТО относно тълкуването на член ХVII на Общото споразумение за митата и търговията от 1994 г., които са въведени, mutatis mutandis, като част от настоящото споразумение.
 2. Когато една от страните поиска от другата страна информация относно отделни случаи, свързани с държавни търговски предприятия, начина на работа на тези предприятия и последиците от извършваните от тях дейности върху двустранната търговия, замолената страна осигурява възможно най-голяма прозрачност, без да се засяга член XVII, алинея 4, подточка (г) от ГАТТ 1994 относно поверителната информация.
 3. Всяка страна гарантира, че всяко държавно търговско предприятие, което е доставчик на


text:
стока или услуга, спазва задълженията на същата страна по настоящото споразумение.
 Глава II
 Обществени поръчки
 Член 41
 Въведение
 1. Страните признават приноса на прозрачните, конкурентни и открити процедури за възлагане на поръчки за устойчивото икономическо развитие и си поставят за цел ефективното, реципрочно и постепенно отваряне на съответните си пазари на възлагане на поръчки.
 2. За целите на настоящата глава:
 а)
 „търговски стоки или услуги“ означава стоки или услуги от вид, който се продава или предлага за продажба основно на търговския пазар на, и обикновено се купува от, неправителствени купувачи за неправителствени цели;
 б)
 „строителна услуга“ означава услуга, която има за цел реализирането по какъвто и да е начин на строителство на съоръжения и сгради, въз основа на раздел 51 на Временната централна класификация на продуктите на ООН (наричана по-нататък „CPC“);
 в)
 „дни“ означава календарни дни;
 г)
 „електронен търг“ означава повтарящ се процес, който включва електронни средства за представянето от страна на доставчиците на нови цени или на нови стойности за остойностими неценови елементи на офертата, свързани с критериите за оценка, или и двете, водещи до класирането или новото класиране на предложенията;
 д)
 „писмено или в писмен вид“ означава всеки израз с думи или цифри, който може да бъде прочетен, възпроизведен и по-късно съобщен. Това може да включва електронно предадена или съхранена информация;
 е)
 „селективна тръжна процедура“ означава метод за възлагане на поръчки, при който възложителят се свързва с доставчик или доставчици по свой избор;
 ж)
 „мярка“ означава всеки закон, подзаконов акт, процедура, административни насоки или практики или всяко действие на възложителя, свързано с обхванат случай на възлагане;
 з)
 „списък за многократно използване“ означава списък с доставчици, които даден възложител е определил като отговарящи на условията за участие в този списък, и който възложителят възнамерява да използва повече от веднъж;
 и)
 „обявление за планирана поръчка“ означава обявление, публикувано от възложител, с което се канят заинтересованите доставчици да подадат заявление за участие, оферта, или и двете;
 й)
 „компенсация“ означава всяко условие или инициатива, с които се насърчава местното развитие или се подобряват сметките на платежния баланс на дадена страна, каквото е използването на местно съдържание, лицензирането на технологии, инвестициите, насрещната търговия или подобни дейности или изисквания;
 к)
 „открита тръжна процедура“ означава метод, при който всички заинтересовани доставчици могат да подадат оферта;
 л)
 „лице“ означава всяко физическо или юридическо лице;
 м)
 „възложител“ означава всяко образувание по допълнение I за съответната страна на ПРИЛОЖЕНИЕ 1 към настоящото споразумение;
 н)
 „квалифициран доставчик“ означава доставчик, който даден възложител признава като отговарящ на условията за участие;
 о)
 „селективна тръжна процедура“ означава метод за възлагане на поръчки, при който възложителят кани само квалифицирани доставчици да подадат предложение;
 п)
 „услуги“ включва строителни услуги, освен ако е посочено друго;
 р)
 „стандарт“ означава документ, одобрен от признат орган, който предоставя за широко и многократно използване правила, указания или характеристики за стоки или услуги или свързани процеси и производствени методи, спазването на които не е задължително. Той може също така да включва или да се отнася само до изисквания за терминология, символи, опаковка, маркиране или етикетиране, които са приложими за стока,


text:
услуга, процес или производствен метод;
 с)
 „доставчик“ означава лице или група лица, която предоставя или може да предостави стоки или услуги; и
 т)
 „техническа спецификация“ означава тръжно изискване което:
 i)
 определя характеристиките на стоки или услуги, които да бъдат доставени, включително качество, показатели, безопасност и размери, или процесите и методите за тяхното производство или предоставяне; или
 ii)
 се отнася до изисквания за терминология, символи, опаковане, маркиране или етикетиране, които са приложими за стока или услуга.
 Член 42
 Приложно поле и обхват
 1. Настоящата глава се прилага за всяка мярка по отношение на обхванати случаи на възлагане. За целите на настоящата глава, обхванати случаи на възлагане означава възлагане на поръчка за държавни цели:
 а)
 на стоки, услуги или всяка комбинация от тях:
 i)
 както е посочено в подприложенията за всяка от страните към допълнение I на ПРИЛОЖЕНИЕ 1 към настоящото споразумение; и
 ii)
 която не се възлага с цел търговска продажба или препродажба или за използване при производството или доставката на стоки или услуги за търговска продажба или препродажба;
 б)
 посредством всички договорни средства, включително покупка, наем, финансов лизинг и лизинг със или без възможност за закупване;
 в)
 за които стойността достига или надхвърля съответния праг, посочен в подприложенията за всяка от страните към допълнение I на ПРИЛОЖЕНИЕ 1 от настоящото споразумение, в момента на публикуване на обявление в съответствие с член 45;
 г)
 от възложител; и
 д)
 която не е изключена от обхвата по някакъв друг начин.
 2. С изключение на случаите, в които това е предвидено, настоящата глава не се прилага за:
 а)
 придобиването или наема на земя, съществуващи сгради или друга недвижима собственост или правата върху нея;
 б)
 извъндоговорни споразумения или каквато и да е форма на помощ, която някоя от страните предоставя, включително споразумения за сътрудничество, безвъзмездни средства, заеми, вливане на капитали, гаранции и фискални стимули;
 в)
 поръчката или получаването по друг начин на услуги от данъчни агенции или депозитари, услуги по ликвидация и управление на регулирани финансови институции или услуги, свързани с продажбата, обратното изкупуване и разпределянето на държавен дълг, включително заеми и държавни облигации, полици и други ценни книжа;
 г)
 договори за назначаване на публични служители;
 д)
 възлагане на поръчки:
 i)
 с конкретната цел за предоставяне на международна помощ, включително помощ за развитие;
 ii)
 съгласно особената процедура или условия на международно споразумение, свързани с разполагането на войски или свързани със съвместното прилагане на проекти от страна на подписалите държави;
 iii)
 съгласно особената процедура или условия на международна организация или финансирани с международни безвъзмездни средства, заеми или друг вид помощ, когато прилаганата процедура или условие ще са несъвместими с разпоредбите на настоящата глава.
 3. Всяка страна определя и посочва следната информация в своите подприложения към допълнение I на ПРИЛОЖЕНИЕ 1 към настоящото споразумение:
 а)
 в подприложение 1 — централни правителствени образувания, възлагането на поръчки от които е обхванато от настоящата глава;
 б)
 в подприложение 2 — всички други образувания, възлагането на поръчки от които е обхванато от настоящата глава;
 в)
 в подприложение 3 — услугите, различни от строителните, обхванати от настоящата глава;
 г)
 в подприложение 4


text:
— строителните услуги, обхванати от настоящата глава;
 д)
 в подприложение 5 — всички общи бележки.
 4. Когато възложител, при обхванат случай на възлагане на поръчка, изисква лицата, които не са включени в подприложенията на страна към допълнение I на ПРИЛОЖЕНИЕ 1 към настоящото споразумение, да възлагат поръчки в съответствие с конкретни изисквания, към такива изисквания mutatis mutandis се прилага член 43.
 5. При оценката на стойността на възлаганата поръчка за целите на проверката дали представлява обхванат случай на възлагане на поръчка, възложителят не разделя поръчката на отделни поръчки, нито избира или използва определен метод за оценка за определяне на стойността на поръчката, като цели напълно или частично да я изключи от прилагането на настоящата глава.
 6. Нищо в настоящата глава не се тълкува като възпрепятстващо която и да е страна да предприеме някакво действие или да не разкрива някаква информация, които счита за необходими за защита на своите основни интереси в областта на сигурността и които са свързани с възлагане на поръчки за оръжие, боеприпаси и военни материали или с възлагане на поръчки, които са абсолютно необходими за целите на националната сигурност или националната отбрана.
 7. При спазване на изискването, че такива мерки не се прилагат по начин, който би представлявал средство за произволна или неоснователна дискриминация между страните, когато преобладават същите условия, или прикрито ограничение на международната търговия, нищо в настоящата глава не се тълкува като възпрепятстване на която и да е от страните да налага или прилага мерки:
 а)
 необходими за опазването на обществения морал, ред или безопасност;
 б)
 необходими за защита на живота или здравето на хора, животни или растения;
 в)
 необходими за защита на интелектуалната собственост; или
 г)
 свързани със стоки или услуги на лица с увреждания, благотворителни институции или затворнически труд.
 Член 43
 Общи принципи
 1. По отношение на всяка мярка и всеки обхванат случай на възлагане на поръчка, всяка страна, включително нейните възложители, предоставя незабавно и безусловно на стоките и услугите от другата страна и на доставчиците от другата страна, предлагащи стоките или услугите, не по-малко благоприятно третиране в сравнение с това, което страната, включително нейните възложители, предоставя на местните стоки, услуги и доставчици.
 2. По отношение на всички мерки, свързани с обхванати случаи на възлагане на поръчка, страна, включително нейните възложители, не:
 а)
 третира местно установил се доставчик по-малко благоприятно от друг местно установил се доставчик въз основа степента на чуждестранно участие или собственост; нито
 б)
 дискриминира местно установил се доставчик въз основа на факта, че стоките или услугите, предлагани от този доставчик за определена поръчка, са стоки или услуги от другата страна.
 3. По отношение на всички закони, подзаконови актове, процедури или практики, свързани с възлагането на държавни поръчки, както и по отношение на конкретни случаи на възлагане на поръчки на органи на публичната власт, на всички равнища, открити за стоки, услуги и доставчици от трети държави, Ирак предоставя на стоките, услугите и доставчиците от Съюза не по-малко благоприятно третиране от предоставеното на стоките, услугите и доставчиците от която и да е трета държава.
 4. При провеждане с електронни средства на обхванат


text:
случай на възлагане на поръчка, възложителят:
 а)
 гарантира, че възлагането на поръчка се провежда чрез използването на информационни системи и софтуер, включително свързаните с автентичността и криптирането на информация, които са широко разпространени и оперативно съвместими с други широко разпространени информационни системи и софтуер; и
 б)
 поддържа механизми, които да гарантират качеството на заявленията за участие и предложенията, включително установяването на времето, както и разписката за получаване и предотвратяването на нерегламентирания достъп.
 5. Възложителят провежда обхванати случаи на възлагане на поръчка по прозрачен и безпристрастен начин, който избягва конфликти на интереси и предотвратява корупционни практики, и който е в съответствие с настоящата глава.
 6. За целите на обхванатите случаи на възлагане на поръчки нито една от страните не може да прилага към стоки или услуги, внесени или доставени от другата страна, правила за произход, които са различни от правилата за произход, които страната прилага по същото време при обичайни търговски условия към внос или доставки на същите стоки или услуги от същата страна.
 Член 44
 Публикуване на информация относно възлагането на поръчки
 1. Всяка от страните:
 а)
 своевременно публикува всеки закон, подзаконов акт, съдебно решение, административен акт с общо приложение, общи договорни условия, които са задължителни съгласно закон или подзаконов акт и са цитирани в обявленията и тръжната документация и процедурата по отношение на обхванат случай на възлагане на поръчки, и всички техни изменения, в официално определено електронно или печатно средство, което има широко разпространение и остава лесно достъпно за обществеността;
 б)
 предоставя обяснения по тях на която и да било страна, при поискване;
 в)
 изброява в допълнение II на ПРИЛОЖЕНИЕ 1 към настоящото споразумение, електронните или печатни средства, в които страната публикува информацията, описана в буква а);
 г)
 изброява в допълнение III на ПРИЛОЖЕНИЕ 1 към настоящото споразумение, електронните средства, в които страната публикува обявленията, изисквани по член 45, член 47, параграф 4 и член 55, параграф 2.
 2. Всяка страна своевременно уведомява другата страна за всяко изменение на информацията на страната, съдържаща се в допълнение II или III на ПРИЛОЖЕНИЕ 1 към настоящото споразумение.
 Член 45
 Публикуване на обявления
 1. Освен при обстоятелствата, описани в член 52, за всеки обхванат случай на възлагане на поръчка възложителят публикува обявление за планирана поръчка в подходящите медии, изброени в допълнение III на ПРИЛОЖЕНИЕ 1 към настоящото споразумение. Всяко такова обявление включва информацията, определена в допълнение IV на ПРИЛОЖЕНИЕ 1 към настоящото споразумение. Тези обявления са достъпни с електронни средства безплатно, през една точка за достъп.
 2. При всеки случай на предстоящо възлагане на поръчка, едновременно с публикуването на обявлението за планирана поръчка, възложителят публикува на един от езиците на СТО резюме на обявлението, което е лесно достъпно. Резюмето на обявлението съдържа най-малко следната информация:
 а)
 предмета на възлаганата поръчка;
 б)
 крайната дата за подаване на оферти или, когато е приложимо, крайна дата за подаването на заявления за участие в процедурата за възлагане на поръчка или за включването в списък за многократно използване; и
 в)
 адреса, на който могат да бъдат поискани документите, свързани с възлагането на поръчката.
 3. Възложителите се насърчават


text:
да публикуват възможно най-рано през всяка финансова година обявление, свързано с бъдещите им планове за възлагане на поръчки (наричано по-нататък „предварително обявление за поръчка“). Обявлението следва да включва предмета на възлагане на поръчка и очакваната дата на публикуване на обявлението за планирана поръчка.
 4. Възложител, включен в подприложение 2 към допълнение I на ПРИЛОЖЕНИЕ 1 към настоящото споразумение може да използва предварително обявление за поръчка като обявление за планирана поръчка, при условие че то включва цялата налична информация, посочена в допълнение IV на ПРИЛОЖЕНИЕ 1 към настоящото споразумение, както и изявление, че заинтересованите доставчици следва да изразят интереса си от поръчката пред възложителя.
 Член 46
 Условия за участие
 1. Възложителят ограничава условията за участие в процедура за възлагане на поръчка само до тези, които са съществени за гарантирането на това, че доставчикът разполага с правния и финансовия капацитет, както и с търговските и техническите възможности да се заеме със съответната поръчка.
 2. При оценката на това дали даден доставчик отговаря на условията за участие, възложителят:
 а)
 оценява финансовите, търговските и техническите възможности на доставчика, въз основа на стопанската дейност на доставчика, както на, така и извън територията на страната на възложителя;
 б)
 не налага като условие за участие на доставчика вече да са били възлагани една или повече поръчки от възложител от дадена страна или доставчикът да има предишен професионален опит на територията на дадена страна; и
 в)
 може да изисква наличието на съответен предишен опит, когато това е съществено, за да се отговори на изискванията на поръчката.
 3. При тази оценка възложителят основава преценката си на условията, които предварително е посочил в обявленията или в тръжната документация.
 4. Възложителят трябва да изключи даден доставчик на такива основания като несъстоятелност, декларации с невярно съдържание, значителни пропуски при изпълнението на някое съществено изискване или задължение по предишна поръчка или поръчки, присъди за тежки престъпления или други присъди за тежки нарушения на обществения ред, нарушаване на професионалната етика или неплащане на данъци.
 Член 47
 Квалифициране на доставчиците
 1. Когато възложителят възнамерява да използва селективна тръжна процедура, той:
 а)
 включва в обявлението за планирана поръчка най-малко информацията, посочена в точки 1, 2, 6, 7, 10 и 11 от допълнение IV на ПРИЛОЖЕНИЕ 1 към настоящото споразумение и приканва доставчици да подадат заявление за участие; и
 б)
 предоставя преди началото на периода за подаване на оферти най-малко информацията в точки 3, 4, 5, 8 и 9 от допълнение IV на ПРИЛОЖЕНИЕ 1 към настоящото споразумение на квалифицираните доставчици, които уведомява, както е посочено в параграф 2, буква б) от допълнение VI на ПРИЛОЖЕНИЕ 1 към настоящото споразумение.
 2. Възложителят признава за квалифицирани доставчици всички вътрешни доставчици и всички доставчици от другата страна, които отговарят на условията за участие в дадено възлагане на поръчка, освен ако възложителят е посочил в обявлението за планирана поръчка някакво ограничение за броя на доставчиците, които ще бъдат допуснати да подадат оферта, както и критериите за избирането на ограничения брой доставчици.
 3. Когато тръжната документация не е обществено достъпна от датата на публикуване на обявлението, посочено в параграф 1, възложителят


text:
осигурява едновременното предоставяне на тези документи на всички квалифицирани доставчици, избрани в съответствие с параграф 2.
 4. Възложител по подприложение 2 към допълнение I на приложение 1 към настоящото споразумение може да поддържа списък за многократно използване с доставчици, при условие че ежегодно се публикува обявление, с което се канят заинтересованите доставчици да кандидатстват за включване в списъка, а когато обявлението се публикува чрез електронни средства, то е достъпно непрекъснато в подходяща медия, посочена в допълнение III на приложение 1 към настоящото споразумение. Такова обявление включва информацията, определена в допълнение V на приложение 1 към настоящото споразумение.
 5. Независимо от параграф 4, когато даден списък за многократно използване ще бъде валиден три години или по-малко, възложителят по подприложение 2 към допълнение I на ПРИЛОЖЕНИЕ 1 към настоящото споразумение може да публикува обявлението, посочено в същия параграф, само веднъж, в началото на срока на валидност на списъка, при условие че в обявлението е посочен срокът на валидност и че допълнителни обявления няма да бъдат публикувани.
 6. Възложител по подприложение 2 към допълнение I на ПРИЛОЖЕНИЕ 1 към настоящото споразумение позволява кандидатстването на доставчици по всяко време за включване в списък за многократно използване и включва в списъка квалифицирани доставчици в разумен кратък срок.
 Възложител по подприложение 2 към допълнение I на ПРИЛОЖЕНИЕ 1 към настоящото споразумение може да използва обявление, приканващо доставчици да кандидатстват за включване в списък за многократно използване като обявление за планирана поръчка, при условие че:
 а)
 обявлението е публикувано в съответствие с параграф 4 и включва информацията, изисквана съгласно допълнение V на ПРИЛОЖЕНИЕ 1 към настоящото споразумение, и цялата налична информация, изисквана съгласно допълнение IV на ПРИЛОЖЕНИЕ 1 към настоящото споразумение, както и изявление, че представлява обявление за планирана поръчка;
 б)
 възложителят своевременно предоставя на доставчиците, които са изразили пред възложителя интерес във връзка с дадено възлагане на поръчка, достатъчно информация, която да им позволи да преценят своя интерес от поръчката, включително цялата останала информация, изисквана от допълнение IV на ПРИЛОЖЕНИЕ 1 към настоящото споразумение, доколкото има такава информация.
 7. Възложител по подприложение 2 към допълнение I на ПРИЛОЖЕНИЕ 1 към настоящото споразумение може да допусне доставчик, който е кандидатствал за включване в списък за многократно използване в съответствие с параграф 6, да подаде оферта за дадена поръчка, когато възложителят разполага с достатъчно време, за да прецени дали доставчикът отговаря на условията за участие.
 8. Възложител по подприложение 2 към допълнение I на ПРИЛОЖЕНИЕ 1 към настоящото споразумение своевременно информира всеки доставчик, който е подал заявление за участие или е кандидатствал за включване в списъка за многократно използване, за решението си по заявлението.
 9. Когато възложител по подприложение 2 към допълнение I на ПРИЛОЖЕНИЕ 1 към настоящото споразумение отхвърля заявление за квалифициране на доставчик или за включването му в списък за многократно използване, престава да признава доставчик като квалифициран или изключва доставчик от списък за многократно използване, той своевременно информира доставчика и, при поискване от доставчика, своевременно предоставя на доставчика писмено обяснение на мотивите за своето решение.
 Член 48
 Технически спецификации
 1. Възложителят не изготвя, не приема,


text:
нито прилага каквато и да е техническа спецификация, нито установява каквато и да е процедура за оценяване на съответствието, която има за цел или резултат създаването на ненужни пречки за международната търговия.
 2. Когато е целесъобразно, при установяването на технически спецификации за стоките или услугите, за които се възлага поръчка, възложителят:
 а)
 определя техническите спецификации, изразени чрез показатели и функционални изисквания, а не чрез характеристики на проекта или описателни характеристики; и
 б)
 основава техническите спецификации на международни или европейски стандарти, когато съществуват такива; в противен случай — на национални технически регламенти, признати национални стандарти или строителни норми.
 3. Когато в техническите спецификации са използвани характеристики на проекта или описателни характеристики, възложителят посочва, когато е целесъобразно, че ще разглежда оферти за еквивалентни стоки или услуги, които явно изпълняват изискванията за възлагането на поръчка, като в тръжната документация включи думите „или еквивалентно“.
 4. Възложителят не установява технически спецификации, които изискват или посочват конкретна търговска марка или търговско наименование, патент, авторско право, дизайн, тип, конкретен произход, производител или доставчик, освен ако няма друг достатъчно точен или разбираем начин да бъдат описани изискванията за възлагането на поръчка и при условие че в такива случаи възложителят включва в тръжната документация думите „или еквивалентно“.
 5. Възложителят не иска, нито приема по начин, който ще има за резултат премахване на конкуренцията, съвет, който може да бъде използван при подготвянето на приемане на каквато и да е техническа спецификация за конкретно възлагане на поръчка, от лице, което може да има търговски интереси, свързани с възлагането на поръчката.
 6. Всяка страна, включително нейните възложители, може в съответствие с настоящия член да изготвя, приема или прилага технически спецификации за насърчаване на опазването на природните ресурси или на околната среда.
 Член 49
 Тръжна документация
 1. Възложителят предоставя на доставчиците тръжна документация, която включва цялата информация, необходима, за да позволи на участниците да изготвят и подадат съответстваща оферта. Освен ако вече не е дадено в обявлението за планирана поръчка, такава документация включва пълното описание на въпросите, определени в допълнение VIII на ПРИЛОЖЕНИЕ 1 към настоящото споразумение.
 2. При поискване, възложителят своевременно предоставя тръжната документация на всеки доставчик, който участва във възлагането на поръчка, и отговаря на всяко разумно искане за съответна информация от доставчик, който участва във възлагането на поръчка, при условие че такава информация не дава на този доставчик предимство пред конкурентите му във връзка с възлагането на поръчката.
 3. Когато преди възлагането на поръчката възложителят промени критериите или изискванията, определени в обявлението за планирана поръчка или в тръжната документация, предоставена на участващите доставчици, или измени обявление или тръжна документация, той изпраща писмено всички такива промени или изменените или повторно издадени обявление или тръжна документация:
 а)
 на всички доставчици, които участват в момента на изменение на информацията, когато са известни, а във всички останали случаи се действа по същия начин, както за първоначалната информация; и
 б)
 в достатъчен срок, за да се позволи на такива доставчици да променят и отново внесат изменени оферти, в зависимост от случая.
 Член 50
 Срокове
 Възложителят, в съответствие със собствените си разумни нужди, предоставя достатъчно време


text:
на доставчиците да изготвят и внесат заявления за участие и съответстващи оферти, като взема предвид такива фактори като характера и сложността на поръчката, степента на очакваното използване на подизпълнители, както и времето за пристигане на оферти от места в чужбина и на собствената територия, в случаите когато не са използвани електронни средства. Тези срокове, включително всякакво удължаване на срокове, са еднакви за всички заинтересовани или участващи доставчици. Приложимите срокове са определени в допълнение VI на ПРИЛОЖЕНИЕ 1 към настоящото споразумение.
 Член 51
 Преговори
 1. Дадена страна може да предвиди нейните възложители да водят преговори:
 а)
 в контекста на възлагане на поръчки, за които те са изразили такова намерение в обявлението за планирана поръчка; или
 б)
 ако от оценката стане ясно, че нито една оферта не е очевидно най-изгодната по отношение на конкретните критерии за оценка, изложени в обявленията или в тръжната документация.
 2. Възложителят:
 а)
 гарантира, че всяко отпадане на доставчици, участващи в преговори, се извършва в съответствие с критериите за оценка, определени в обявленията или в тръжната документация; и
 б)
 в случаите, когато преговорите са приключили, предоставя общ срок на останалите доставчици да внесат нови или преработени оферти.
 Член 52
 Ограничена тръжна процедура
 Възложителят може да използва ограничена тръжна процедура и може да избере да не прилага членове 45—47, 49—51, 53 и 54 само при следните условия:
 а)
 когато:
 i)
 не са внесени оферти или нито един доставчик не е подал заявление за участие;
 ii)
 нито една от подадените оферти не отговаря на съществените изисквания на тръжната документация;
 iii)
 нито един доставчик не отговаря на условията за участие; или
 iv)
 подадените оферти са съгласувани,
 при условие че изискванията на тръжната документация не са изменени съществено;
 б)
 когато стоките или услугите могат да бъдат доставени само от даден доставчик и не съществува разумна алтернатива или заместващи стоки или услуги, защото изискването е за произведение на изкуството; поради закрилата на патенти, авторски права или други изключителни права; или поради отсъствието на конкуренция поради технически причини;
 в)
 за допълнителни доставки от първоначалния доставчик на стоки и услуги, които не са били включени в първоначалното възлагане на поръчка, когато промяна на доставчика за такива допълнителни стоки или услуги:
 i)
 не може да се извърши поради икономически или технически причини като изисквания за взаимозаменяемост или оперативна съвместимост със съществуващо оборудване, софтуер, услуги или инсталации, възложени с първоначалното възлагане на поръчка; и
 ii)
 би предизвикала значително неудобство или съществено дублиране на разходите на възложителя;
 г)
 доколкото е абсолютно необходимо, когато по крайно неотложни причини, дължащи се на събития, които възложителят не би могъл да предвиди, стоките или услугите не биха могли да се получат навреме посредством открита или селективна тръжна процедура;
 д)
 за стоки, закупени на стоков пазар;
 е)
 когато възложителят възлага прототип или първоначална стока или услуга, разработени по негово искане в хода и за целите на конкретна поръчка за изследване, опит, проучване или оригинална разработка;
 ж)
 за закупуване, извършено при особено изгодни условия, които възникват само за много кратък период от време, в случай на необичайно отчуждаване на активи — например ликвидация, откриване


text:
на производство по несъстоятелност или обявяване в несъстоятелност, а не за рутинно закупуване от нормални доставчици; и
 з)
 когато дадена поръчка е възложена на победител в конкурс за проект, при условие че конкурсът е бил организиран по начин, който е в съответствие с принципите в настоящата глава, и че участниците са оценявани от независимо жури с оглед на възлагането на поръчка за проекта на избрания победител.
 Член 53
 Електронни търгове
 Когато възложителят възнамерява да проведе процедурата по обхванат случай на възлагане на поръчка, като използва електронен търг, възложителят предоставя на всеки участник преди началото на електронния търг:
 а)
 метода на автоматична оценка, включително математическата формула, основана на критериите за оценка, определени в тръжната документация, която ще бъде използвана за автоматичното класиране или повторно класиране по време на търга;
 б)
 резултатите от всяка първоначална оценка на елементите на неговата оферта, когато поръчката се възлага въз основа на най-изгодната оферта; и
 в)
 всяка друга подходяща информация, свързана с провеждането на търга.
 Член 54
 Разглеждане на оферти и възлагане на поръчки
 1. Възложителят получава, отваря и разглежда всички оферти съгласно процедури, които гарантират справедливостта и безпристрастността на процеса на възлагане на поръчка, както и поверителността на офертите.
 2. Възложителят не санкционира който и да е доставчик, чиято оферта е получена след срока, посочен за получаване на оферти, ако забавянето се дължи единствено на лоша организация от страна на възложителя.
 3. Когато между отварянето на офертите и възлагането на поръчката възложителят предоставя на доставчик възможността да поправи неволни формални грешки, той предоставя същата възможност на всички участващи доставчици.
 4. За да бъде разгледана с цел възлагане, дадена оферта трябва да е в писмена форма и в момента на отварянето да отговаря на съществените изисквания, определени в обявленията и тръжната документация, както и да е от доставчик, който отговаря на условията за участие.
 5. Освен ако възложителят е посочил, че възлагането на дадена поръчка противоречи на обществения интерес, възложителят възлага поръчката на доставчика, който възложителят е определил като способен да изпълни условията на поръчката и който, единствено въз основа на критериите за оценка, посочени в обявленията и тръжната документация, е подал най-изгодната оферта, или в случай че цената е единственият критерий — е предложил най-ниската цена.
 6. Когато възложителят получи оферта с цена, която е много по-ниска от цените в другите внесени оферти, той може да провери с помощта на доставчика дали последният отговаря на условията за участие и дали е способен да изпълни условията на поръчката.
 7. Възложителят не използва варианти, не отменя възлагане на поръчка, нито изменя възложените поръчки по начин, който заобикаля задълженията съгласно настоящото споразумение.
 Член 55
 Прозрачност на информацията за възлагане на поръчка
 1. Възложителят своевременно информира участващите доставчици за решението си относно възлагането на поръчката и, при поискване, го прави писмено. При спазване на член 56, параграфи 2 и 3, възложителят, при поискване, предоставя на неуспелия доставчик обяснение за причините, поради които възложителят не е избрал неговата оферта, и за относителните предимства на офертата на успешния доставчик.
 2. Не по-късно от 72 дни след възлагането на всяка поръчка, попадаща


text:
в приложното поле на настоящата глава, възложителят публикува обявление в подходящия вестник или електронна медия, посочени в ПРИЛОЖЕНИЕ III. Когато се използва само електронно средство, информацията трябва да остане лесно достъпна за разумен период от време. Обявлението включва най-малко информацията, определена в допълнение VII към ПРИЛОЖЕНИЕ 1 към настоящото споразумение.
 Член 56
 Разкриване на информация
 1. При поискване от другата страна, страната предоставя своевременно всяка информация, необходима да се определи дали възлагането на поръчка е извършено справедливо, безпристрастно и в съответствие с настоящата глава, включително информация за характеристиките и относителните предимства на успешната оферта. Когато разкриването на тази информация би нарушило конкуренцията в бъдещи процедури по възлагане на поръчки, страната, която получава тази информация, не я разкрива пред никой доставчик, освен след консултация със страната, която е предоставила информацията, и след получаване на нейното съгласие.
 2. Независимо от всички други разпоредби на настоящата глава, дадена страна, включително нейните възложители, не предоставя на никой доставчик информация, която може да наруши лоялната конкуренция между доставчиците.
 3. Нищо в настоящата глава не се тълкува като изискване към страна, включително нейните възложители, власти и компетентни при обжалване органи, да разкрива поверителна информация, когато разкриването би попречило на правоприлагането, би нарушило лоялната конкуренция между доставчиците, би засегнало законните търговски интереси на конкретни лица, включително защитата на интелектуална собственост, или би било в противоречие с обществените интереси по някакъв друг начин.
 Член 57
 Вътрешни процедури за обжалване
 1. Всяка страна осигурява навременна, ефективна, прозрачна и недискриминационна процедура за административно или съдебно обжалване, посредством която доставчик може да оспори:
 а)
 нарушаване на настоящата глава; или
 б)
 когато доставчикът няма право да оспори пряко нарушаване на настоящата глава съгласно вътрешното право на страната — неспазване на мерки на страната за прилагането на настоящата глава,
 във връзка с обхванат случай на възлагане на поръчка, от който доставчикът е или е бил заинтересован. Процесуалните правила за всички оспорвания са в писмена форма и общодостъпни.
 2. В случай на жалба на доставчик във връзка с обхванат случай възлагане на поръчка, от който доставчикът е или е бил заинтересован, за нарушение или неспазване по смисъла на параграф 1, съответната страна насърчава своя възложител и доставчика да търсят решение на жалбата посредством консултации. Възложителят безпристрастно и навременно разглежда всяка такава жалба по начин, който не влияе отрицателно върху участието на доставчика в текущото или бъдещите възлагания на поръчки или върху правото му да изисква коригиращи мерки в рамките на процедурата за административно или съдебно обжалване.
 3. На всеки доставчик се предоставя достатъчен срок за подготовка и внасяне на жалба, който в никакъв случай не трябва да е по-малък от 10 дни от момента, в който основанието за оспорване е станало известно или са налице разумни основания да се счита, че е станало известно на доставчика.
 4. Всяка страна създава или определя най-малко един безпристрастен административен или съдебен орган, който да е независим от нейните възложители и който да приема и разглежда жалби, подадени от доставчици във връзка с обхванати случаи на възлагане на поръчка.
 5. Когато първоначално жалбата се разглежда от образувание, различно


text:
от органа, посочен в параграф 4, страната осигурява възможност на доставчика да обжалва първоначалното решение пред безпристрастен административен или съдебен орган, който е независим от възложителя, възлагането на поръчка от когото е предмет на жалбата. Орган, компетентен да разгледа жалбата, различен от съд, трябва или да подлежи на съдебен контрол, или да осигурява процесуални гаранции, в съответствие с които:
 а)
 възложителят отговаря писмено на жалбата и разкрива всички съответни документи пред органа, компетентен да разгледа жалбата;
 б)
 участниците в производството (наричани по-нататък „участниците“) разполагат с правото да бъдат изслушани преди органа, компетентен да разгледа жалбата, да вземе решение по нея;
 в)
 участниците разполагат с правото да бъдат представлявани и придружавани;
 г)
 участниците имат достъп до цялото производство;
 д)
 участниците разполагат с правото да изискат производството да бъде публично и с възможност за участие на свидетели; и
 е)
 решения или препоръки, свързани с жалби от страна на доставчици, се предоставят по навременен начин, в писмена форма, мотиви за всяко решение или препоръка.
 6. Всяка страна приема или поддържа процедури, които предоставят:
 а)
 навременни привременни мерки за запазване на възможността на доставчика да участва във възлагането на поръчка. Такива привременни мерки могат да доведат до спиране на процедурата по възлагане на поръчка. Процедурите могат да предвиждат, че при вземането на решение дали такива мерки следва да се прилагат, може да се вземе предвид отстраняването на неблагоприятни последици за засегнатите интереси, включително обществения интерес. Мотивите за отказ от действие са писмени; и
 б)
 когато органът, компетентен да разгледа жалбата, е определил, че е имало нарушаване или неспазване по смисъла на параграф 1 — коригиращо действие или компенсация за претърпените щети или вреди, която може да бъде ограничена или до разходите за изготвяне на офертата, или до разходите, свързани с оспорването, или и двете.
 Член 58
 По-нататъшни преговори
 1. Страните ежегодно правят преглед на действието на практика на настоящата глава и на взаимното отваряне на пазарите на възлагане на поръчки. Не по-късно от една година след влизане в сила на настоящото споразумение страните встъпват в преговори за удължаване на списъка(ците) на обхванатите образувания по подприложение 1 и подприложение 2 към допълнение I на ПРИЛОЖЕНИЕ 1 към настоящото споразумение.
 2. В контекста на преговорите за присъединяване към СТО Ирак признава своя ангажимент за присъединяване към многостранното Споразумение за държавните поръчки (наричано по-нататък „СДП“).
 Член 59
 Асиметричен режим и преходни мерки
 Като взема предвид развитието, финансовите и търговските нужди, Ирак ще се ползва от следната преходна мярка: Ирак може да предвиди временна програма за ценови преференции, състояща се от ценова разлика от 5 % за стоки и услуги и 10 % за строителство, приложими към доставки и услуги от изцяло иракски доставчици;
 Програмата за ценови преференции постепенно ще бъде премахната в срок от десет години след влизането в сила на настоящото споразумение.
 Глава III
 Защита на интелектуалната собственост
 Член 60
 Същност и приложно поле на задълженията
 1. В изпълнение на разпоредбите на настоящия член и на ПРИЛОЖЕНИЕ 2 към настоящото споразумение, Ирак приема, в срок от пет години от влизането в сила на споразумението, законодателство, с


text:
което да осигури достатъчна и ефективна защита на правата на интелектуална, индустриална и търговска собственост, в съответствие с най-високите международни стандарти, включително правилата, определени в Споразумението за свързаните с търговията аспекти на правата върху интелектуалната собственост в приложение 1В към Споразумението за СТО (наричано по-нататък „Споразумението ТРИПС“), както и ефективни средства за прилагане на такива права.
 2. В срок от три години след влизането в сила на настоящото споразумение, Ирак се присъединява към многостранните конвенции за правата на интелектуална, индустриална и търговска собственост, посочени в точка 2 от ПРИЛОЖЕНИЕ 2 към настоящото споразумение, по които държавите-членки са страни или които се прилагат на практика от държавите-членки, съгласно съответните разпоредби на тези конвенции.
 3. В срок от три години след влизането в сила на настоящето споразумение Ирак постига съответствие с многостранните конвенции за правата на интелектуална, индустриална и търговска собственост, посочени в точка 3 от ПРИЛОЖЕНИЕ 2 към настоящото споразумение, по които една или няколко държави-членки са страни или които се прилагат на практика от една или няколко държави-членки, съгласно съответните разпоредби, включени в тези конвенции.
 4. Страните редовно правят преглед на изпълнението на настоящия член и на ПРИЛОЖЕНИЕ 2 към настоящото споразумение. При изготвяне на законодателството си или в случай че възникнат проблеми в областта на интелектуалната, индустриалната и търговската собственост, които засягат търговските условия, се провеждат спешни консултации по искане на която и да е от страните с оглед постигане на взаимно приемливи решения. В срок на не повече от три години от влизането в сила на настоящото споразумение, страните встъпват в преговори за по-подробни разпоредби за правата на интелектуална собственост.
 5. Всяка страна предоставя на гражданите на другата страна третиране, което не е по-малко благоприятно от това, което предоставя на своите собствени граждани по отношение на защитата на правата на интелектуална собственост, при спазване на изключенията, които вече са предвидени в международните инструменти, включени или които могат да бъдат включвани постепенно в ПРИЛОЖЕНИЕ 2 към настоящото споразумение от момента им на ратифициране от тази страна.
 6. От влизането в сила на настоящото споразумение Ирак предоставя на дружествата и гражданите на Съюза във връзка с признаването и защитата на интелектуалната, индустриалната и търговската собственост третиране, което е не по-малко благоприятно от това, предоставено от нея на всяка трета държава съгласно двустранни споразумения.
 РАЗДЕЛ VI
 Уреждане на спорове
 Глава I
 Цел и приложно поле
 Член 61
 Цел
 Целта на настоящия раздел е избягването и уреждането между страните на всеки спор с оглед постигане, когато е възможно, на решение по взаимно съгласие.
 Член 62
 Приложно поле
 Настоящият раздел се прилага по отношение на всеки спор, засягащ тълкуването и прилагането на разпоредбите на дял II на настоящото споразумение, освен ако изрично е предвидено друго.
 Глава II
 Консултации
 Член 63
 Консултации
 1. Страните се стремят към решаване на всеки спор във връзка с тълкуването и прилагането на разпоредбите, посочени в член 62, чрез встъпване в консултации добросъвестно, с цел постигане по взаимно съгласие на бързо и справедливо решение.
 2. Страна иска консултации посредством писмено искане до другата страна, с копие до Комитета за


text:
сътрудничество, като посочва всяка спорна мярка и разпоредбите, посочени в член 62, които счита за приложими.
 3. Консултации се провеждат в срок от 30 дни от датата на подаване на искането и се състоят, освен ако страните се договорят друго, на територията на страната, срещу която е жалбата. Консултациите се считат за приключени в срок от 30 дни от датата на подаване на искането, освен ако двете страни се договорят да ги продължат. Цялата информация, разкрита по време на консултациите, остава поверителна.
 4. Консултации по неотложни въпроси, включително тези, които са свързани с бързо развалящи се или сезонни стоки, се провеждат в срок от 15 дни от датата на подаване на искането и се считат за приключени след изтичане на 15 дни от датата на подаване на искането.
 5. Ако консултациите не са проведени в срока, предвиден съответно в параграф 3 или в параграф 4, или ако консултациите са приключили без да се стигне до решение по взаимно съгласие, страната жалбоподател може да поиска съставянето на арбитражен комитет в съответствие с член 64.
 Глава III
 Процедури за уреждане на спорове
 Член 64
 Започване на арбитражната процедура
 1. Ако страните не успеят да решат спора посредством консултации, както е предвидено в член 63, страната жалбоподател може да поиска съставянето на арбитражен комитет.
 2. Искането за съставяне на арбитражен комитет се отправя в писмен вид до страната, срещу която е жалбата, и до Комитета за сътрудничество. Страната жалбоподател посочва в своето искане конкретната спорна мярка и обяснява защо тази мярка представлява нарушение на разпоредбите, посочени в член 62, така че това да представлява достатъчно правно основание за жалбата.
 Член 65
 Съставяне на арбитражния комитет
 1. Арбитражният комитет се състои от трима арбитри.
 2. В срок от десет дни от датата на подаване на искането за съставяне на арбитражен комитет до Комитета за сътрудничество, страните провеждат консултации, за да постигнат съгласие относно състава на арбитражния комитет.
 3. В случай че страните не могат да се споразумеят за състава му в срока по параграф 2, всяка от страните може да поиска председателят на Комитета за сътрудничество или негов представител да избере трите члена от списъка, изготвен съгласно член 78, като един е измежду лицата, предложени от страната жалбоподател, един е измежду лицата, предложени от страната, срещу която е жалбата, и един е измежду лицата, избрани от страните да упражняват функциите на председател. Когато страните постигнат съгласие за един или повече от членовете на арбитражния комитет, останалите членове се избират по същата процедура от съответния списък за членове на арбитражния комитет.
 4. Председателят на Комитета за сътрудничество или негов представител избира арбитрите в срок от пет дни от искането, посочено в параграф 3, подадено от някоя от страните, и в присъствието на представител на всяка от страните.
 5. Датата на съставяне на арбитражния комитет е датата, на която са избрани тримата арбитри.
 6. Ако някой от списъците, предвидени в член 78, не е бил готов в момента на отправяне на искането по параграф 3, тримата арбитри се избират чрез жребий измежду лицата, които официално са


text:
били предложени от едната или и от двете страни.
 Член 66
 Междинен доклад на комитета
 Арбитражният комитет изпраща на страните междинен доклад, съдържащ неговите констатации относно фактите, приложимостта на съответните разпоредби и основните мотиви за всички направени в него констатации и препоръки, не по-късно от 90 дни от датата на съставяне на арбитражния комитет. Всяка от страните може да отправи писмено искане арбитражният комитет да направи преглед на конкретни аспекти на междинния доклад в срок от 15 дни от неговото съобщаване. Констатациите от окончателното решение на комитета включват достатъчни мотиви по аргументите, изтъкнати по време на междинния преглед, и дават ясен отговор на въпросите и коментарите на двете страни.
 Член 67
 Решение на арбитражния комитет
 1. Арбитражният комитет съобщава решението си на страните и на Комитета за сътрудничество в срок от 120 дни от датата на съставяне на арбитражния комитет. Когато арбитражният комитет счете, че този срок не може да бъде спазен, председателят на арбитражния комитет уведомява страните и Комитета за сътрудничество, като посочва причините за закъснението и датата, на която комитетът предвижда да приключи своята работа. При никакви обстоятелства решението не може да бъде съобщено по-късно от 150 дни от датата на съставяне на арбитражния комитет.
 2. При неотложни случаи, включително тези, които са свързани с бързо развалящи се или сезонни стоки, арбитражният комитет прави всичко необходимо, за да се произнесе в рамките на 60 дни от датата на своето съставяне. При никакви обстоятелства това не трябва да отнема повече от 75 дни от датата на неговото съставяне. В рамките на 10 дни от своето съставяне арбитражният комитет може да се произнесе с предварително решение за това дали смята случая за неотложен.
 Член 68
 Изпълнение на решението на арбитражния комитет
 Всяка от страните взема необходимите мерки за добросъвестно изпълнение на решението на арбитражния комитет и страните се стремят към постигане на съгласие за срока, в който да се изпълни решението.
 Член 69
 Разумен срок за изпълнение
 1. Не по-късно от 30 дни след съобщаването на решението на арбитражния комитет на страните, страната, срещу която е жалбата, уведомява страната жалбоподател и Комитета за сътрудничество, за срока, който ще ѝ е необходим за изпълнение (наричан по-нататък „разумен срок“), ако не е възможно незабавно изпълнение.
 2. Ако между страните има несъгласие по отношение на разумния срок за изпълнение на решението на арбитражния комитет, страната жалбоподател, в срок от 20 дни от съобщението по параграф 1 на страната, срещу която е жалбата, подава писмено искане до първоначално съставения арбитражен комитет да определи продължителността на разумния срок. За такова искане едновременно се уведомяват другата страна и Комитетът за сътрудничество. Арбитражният комитет съобщава своето решение на страните и на Комитета за сътрудничество в срок от 20 дни от датата на подаване на искането.
 3. В случай на невъзможност първоначално съставеният арбитражен комитет или някои от неговите членове да бъдат свикани отново, се прилагат процедурите, предвидени в член 65. Срокът за съобщаване на решението е 35 дни от датата на подаване на искането, посочено в параграф 2.
 4. Разумният срок може да бъде удължен по взаимно


text:
съгласие на страните.
 Член 70
 Преглед на мярка, предприета с цел изпълнение на решението на арбитражния комитет
 1. Страната, срещу която е жалбата, уведомява страната жалбоподател и Комитета за сътрудничество, преди края на разумния срок, за всяка мярка, която е предприела за изпълнението на решението на арбитражния комитет.
 2. В случай на несъгласие между страните относно съществуването или съвместимостта на мярка, съобщена съгласно параграф 1, с посочените в член 62 разпоредби, страната жалбоподател може да отправи писмено искане до арбитражния комитет да се произнесе по въпроса. В такова искане се посочва конкретната спорна мярка и се обяснява защо тази мярка е несъвместима с разпоредбите, посочени в член 62. Арбитражният комитет съобщава своето решение в срок от 45 дни от датата на подаване на искането.
 3. В случай на невъзможност първоначално съставеният арбитражен комитет или някои от неговите членове да бъдат свикани отново, се прилагат процедурите, определени в член 65. Срокът за съобщаване на решението е 60 дни от датата на подаване на искането, посочено в параграф 2.
 Член 71
 Временни мерки при неизпълнение
 1. Ако страната, срещу която е жалбата, не съобщи преди изтичането на разумния срок каквато и да е мярка, която е предприела за изпълнение на решението на арбитражния комитет, или ако арбитражният комитет постанови, че мярката, съобщена съгласно член 70, параграф 1, е несъвместима със задълженията на тази страна съгласно разпоредбите, посочени в член 62, страната, срещу която е жалбата, ако бъде замолена от страната жалбоподател, представя предложение за временно компенсиране.
 2. Ако не бъде постигнато споразумение за компенсация в срок от 30 дни след края на разумния срок или от решението на арбитражния комитет съгласно член 70, че дадена мярка, предприета за изпълнение, е несъвместима с посочените в член 62 разпоредби, страната жалбоподател има право, след като уведоми страната, срещу която е жалбата, и Комитета за сътрудничество, да спре изпълнението на задълженията си, произтичащи от посочените в член 62 разпоредби, в степен, равностойна на причиненото от нарушението отпадане или ограничаване на ползите по настоящото споразумение. Страната жалбоподател може да спре изпълнението 10 дни след датата на уведомлението, освен ако страната, срещу която е жалбата, е поискала арбитраж съгласно параграф 3.
 3. Ако страната, срещу която е жалбата, счита, че равнището на спряното изпълнение не съответства на причиненото от нарушението отпадане или ограничаване на ползите, тя може да отправи писмено искане до първоначално съставения арбитражен комитет да се произнесе по въпроса. За това искане се уведомяват страната жалбоподател и Комитета за сътрудничество преди изтичането на срока от 10 дни, посочен в параграф 2. Първоначално съставеният арбитражен комитет съобщава решението си относно равнището на спиране на изпълнението на задължения на страните и на Комитета за сътрудничество в срок от 30 дни от датата на подаване на искането. Изпълнението на задълженията не се спира, докато първоначално съставеният арбитражен комитет не е съобщил решението си, и всяко спиране е в съответствие с решението на арбитражния комитет.
 4. В случай че първоначално съставеният арбитражен комитет или някои от неговите членове не могат да бъдат свикани отново, се прилагат процедурите, посочени в


text:
член 65. Срокът за съобщаване на решението е 45 дни от датата на подаване на искането, посочено в параграф 3.
 5. Спирането на изпълнението на задълженията е временно и се прилага само докато всяка мярка, за която е установено, че е несъвместима с разпоредбите на член 62, не бъде отменена или изменена така, че да бъде в съответствие с тези разпоредби, както е предвидено в член 72, или докато страните постигнат съгласие за уреждане на спора.
 Член 72
 Преглед на мерки, предприети с цел изпълнение след спирането на изпълнението на задълженията
 1. Страната, срещу която е жалбата, уведомява страната жалбоподател и Комитета за сътрудничество за всяка мярка, която е предприела за изпълнение на решението на арбитражния комитет, както и за искането си за възстановяване на изпълнението на задълженията от страната жалбоподател.
 2. Ако в срок от 30 дни от датата на уведомлението, страните не постигнат споразумение относно съвместимостта на съобщената мярка с разпоредбите, посочени в член 62, страната жалбоподател отправя писмено искане до първоначално съставения арбитражен комитет да се произнесе по въпроса. За такова искане едновременно се уведомяват страната, срещу която е жалбата, и Комитета за сътрудничество. Решението на арбитражния комитет се съобщава на страните и на Комитета за сътрудничество в срок от 45 дни от датата на подаване на искането. Ако арбитражният комитет постанови, че дадена мярка, предприета за изпълнение, е в съответствие с разпоредбите, посочени в член 62, изпълнението на задълженията се възстановява.
 3. В случай че първоначално съставеният арбитражен комитет или някои от неговите членове не могат да бъдат свикани отново, се прилагат процедурите, посочени в член 65. Срокът за съобщаване на решението е 60 дни от датата на подаване на искането, посочено в параграф 2.
 Член 73
 Решение по взаимно съгласие
 Страните могат по всяко време да стигнат до решение по взаимно съгласие на спор съгласно настоящия раздел. Те уведомяват Комитета за сътрудничество и арбитражния комитет за всяко такова решение. След уведомяване за намирането на решение по взаимно съгласие арбитражният комитет прекратява работата си и процедурата се прекратява.
 Член 74
 Процедурен правилник
 1. Процедурите по уреждане на спорове съгласно настоящия раздел се уреждат от процедурния правилник и етичния кодекс, които се приемат от Комитета за сътрудничество.
 2. Страните могат да решат да изменят процедурния правилник и етичния кодекс.
 3. Всяко заседание на арбитражния комитет е публично в съответствие с процедурния правилник.
 Член 75
 Информация и технически становища
 По искане на някоя от страните или по собствена инициатива арбитражният комитет може да получи информация от всякакви източници, включително от страните по спора, ако сметне това за необходимо за арбитражната процедура. Арбитражният комитет има също така правото да потърси съответното становище на експерти, когато смята това за целесъобразно. Всяка информация, получена по този начин, трябва да бъде разкрита на всяка от страните и да им бъде представена за коментари. Заинтересовани физически или юридически лица, които са установени на териториите на страните, имат право да представят на арбитражния комитет становища amicus curiae в съответствие с процедурния правилник.
 Член 76
 Правила на тълкуване
 Всеки арбитражен комитет тълкува разпоредбите, посочени в


text:
член 62, в съответствие с обичайните правила за тълкуване на международното публично право, включително кодифицираните във Виенската конвенция за правото на договорите. Актовете на арбитражния комитет не могат да разширяват или ограничават правата и задълженията, предвидени в посочените в член 62 разпоредби.
 Член 77
 Решения на арбитражния комитет
 1. Арбитражният комитет полага всички усилия за вземане на решения с консенсус. Ако въпреки това не може да се стигне до вземане на решение с консенсус, спорният въпрос се решава чрез гласуване с мнозинство. Независимо от това становищата на изразилите несъгласие арбитри в никакъв случай не се публикуват.
 2. Всяко решение на арбитражния комитет има задължителна сила за страните и не създава никакви права или задължения за физически или юридически лица. Решението съдържа констатациите на фактите, приложимостта на съответните разпоредби на споразумението и основните мотиви за всички направени в него констатации и препоръки. Комитетът за сътрудничество оповестява публично решенията на арбитражния комитет в тяхната цялост, освен ако реши да не го прави, за се осигури поверителността на поверителна търговска информация.
 Глава IV
 Общи разпоредби
 Член 78
 Списък на арбитри
 1. Не по-късно от шест месеца след влизането в сила на настоящото споразумение Комитетът за сътрудничество съставя списък с 15 лица, които желаят и са способни да изпълняват функцията на арбитър. Всяка от страните предлага пет лица, които да изпълняват функцията на арбитър. Двете страни също така избират пет лица, които не са граждани на нито една от страните, да изпълняват функциите на председател на арбитражния комитет. Комитетът за сътрудничество следи за това списъкът да бъде винаги в това състояние.
 2. Арбитрите имат специализирани познания или опит в областта на правото и международната търговия. Те са независими, изпълняват функциите лично и не приемат указания от никоя организация или правителство, нито пък са свързани с правителството на някоя от страните, и спазват етичния кодекс.
 Член 79
 Връзка със задълженията по СТО
 1. Докато Ирак се присъедини към СТО, арбитражните комитети приемат тълкуване, което е изцяло в съответствие със съответните решения на Органа по уреждане на спорове на Световната търговска организация, когато вземат решение по твърдяно нарушение на разпоредба от разпоредбите, посочени в член 62, която включва или се позовава на разпоредба по Споразумението за СТО.
 2. След присъединяването на Ирак към СТО се прилагат параграфи 3—6.
 3. Използването на разпоредбите за уреждане на спорове на настоящия раздел не засяга действие в рамките на СТО, включително действие за уреждане на спор.
 4. Въпреки това, когато дадена страна е предприела по отношение на определена мярка процедура за уреждане на спор съгласно член 64, параграф 1 от настоящото споразумение или съгласно Споразумението за СТО, тя не може да предприема процедура за уреждане на спор относно същата мярка пред друга инстанция, докато не приключи първата процедура. В допълнение никоя страна не може да търси компенсации за нарушаване на задължение, което е едно и също по споразумението и по Споразумението за СТО и пред двете инстанции. В такъв случай, след започването на процедура по уреждане на спор страната не търси компенсации за нарушаването на същото задължение по другото споразумение


text:
пред другата инстанция, освен ако избраната инстанция по процедурни причини или причини, свързани с юрисдикцията, не е могла да направи констатации по искането за компенсации във връзка с това задължение.
 5. За целите на параграф 4:
 а)
 процедурата за уреждане на спорове съгласно Споразумението за СТО се счита за започната с искането на страна за съставяне на комитет съгласно ДУС и се счита за приключила, когато Органът за уреждане на спорове одобри доклада на групата (панела) и доклада на Апелативния орган, в зависимост от случая, съгласно член 16 и член 17, алинея 14 от ДУС;
 б)
 процедура за уреждане на спорове съгласно настоящия раздел се счита за започната с искането на страна за съставяне на арбитражен комитет съгласно член 64, параграф 1, и се счита за приключила, когато арбитражният комитет съобщи решението си по спора на страните и на Комитета за сътрудничество съгласно член 67.
 6. Нищо в настоящия раздел не възпрепятства страна да спре изпълнението на задължения, когато това е разрешено от органа за уреждане на спорове на СТО. Споразумението за СТО не може да служи като основание за това, страна да бъде възпрепятствана да спре изпълнението на задължения съгласно дял II на настоящото споразумение.
 Член 80
 Срокове
 1. Всички срокове, определени в настоящия раздел, включително сроковете, в които арбитражните комитети трябва да съобщят решенията си, се изчисляват в календарни дни, като първият ден е денят след действието или факта, за които се отнасят.
 2. Всеки срок, посочен в настоящия раздел, може да бъде удължен по взаимно съгласие на страните.
 ДЯЛ III
 ОБЛАСТИ НА СЪТРУДНИЧЕСТВО
 Член 81
 Финансова и техническа помощ
 1. За постигане на целите на настоящото споразумение Ирак се ползва от финансова и техническа помощ от Съюза под формата на безвъзмездни средства за ускоряване на икономическото и политическото преструктуриране на Ирак.
 2. Тази помощ се включва в рамките на осъществяваното от Съюза сътрудничество за развитие, предвидено в съответните регламенти на Европейския парламент и на Съвета.
 Целите и областите на помощта на Съюза се установяват в индикативна програма, отразяваща установените приоритети, които да бъдат договорени между двете страни, като се вземат предвид нуждите и стратегиите за развитие на Ирак, способността на отделните сектори за усвояване и напредъка на реформата.
 3. Страните следят оказваната от Съюза техническа помощ да бъде тясно координирана с тази от други източници. Политиката на Съюза за сътрудничество за развитие и международните действия се ръководят от Целите на хилядолетието за развитие (ЦХР) на Организацията на обединените нации и от главните цели и принципи на развитието в контекста на ООН и други компетентни международни организации. При изпълнението на политиката за развитие на Съюза изцяло се отчитат принципите за ефективност на помощта, включително Парижката декларация от 2 март 2005 г. и Програмата за действие от Акра.
 4. Без да се засягат разпоредбите за правна взаимопомощ, страната, ползваща се от техническа и финансова помощ, своевременно отговаря на искания за административно сътрудничество от компетентните органи на другата страна с оглед подпомагане на борбата срещу измамите и нарушенията във връзка с помощта от Съюза.
 5. Правителството на Ирак гарантира определянето


text:
на звено за контакт в областта на борбата с измамите. Това звено за контакт отговаря за ефективното сътрудничество с институциите и органите на Съюза, включително Европейската сметна палата и Европейската служба за борба с измамите, по-специално по отношение на изпълнението на техните одитни и контролни мерки в областта на защитата на финансовите интереси на Съюза.
 Член 82
 Сътрудничество за социално и хуманно развитие
 Сътрудничеството в тази област ще потвърди социалното измерение на глобализацията и ще припомни връзката между социалното и икономическото развитие, както и с екологично устойчивото развитие. Сътрудничеството също така ще подчертае важността на намаляването на бедността, развитието на правата на човека и основните свободи за всички, включително уязвими групи и разселени лица, както и отговор на основни нужди за здравеопазване, образование и трудова заетост. Дейностите на сътрудничество във всички тези области ще целят по-специално съсредоточаване върху капацитета и институционалното изграждане, като се вземат предвид принципите на приобщаване, добро, стабилно и прозрачно управление.
 Член 83
 Образование, обучение и младеж
 1. Страните се стремят да насърчават взаимно полезното сътрудничество в областта на образованието, обучението и младежта, като вземат предвид наличността на ресурси и насърчаването на равенството между половете.
 2. Страните по-специално насърчават обмена на информация, ноу-хау, студенти, университетски преподаватели, технически ресурси, млади хора и работещи с младежите, както и укрепване на капацитета, като ползват инструментите, осигурени от съществуващите програми за сътрудничество, както и опита, който двете страни са придобили в тази област.
 3. Двете страни също така се съгласяват да ускорят сътрудничеството между институциите в областта на висшето образование посредством такива средства като програмата Erasmus Mundus, с цел подкрепата на високите достижения и интернационализирането на своите образователни системи.
 Член 84
 Заетост и социално развитие
 1. Страните се съгласяват да засилят сътрудничеството в областта на заетостта и социалните въпроси, включително сътрудничеството за социално сближаване, достоен труд, здравословни и безопасни условия на работното място, трудово законодателство, социален диалог, развитие на човешките ресурси и равенство между половете, с оглед насърчаването на пълна и продуктивна заетост и достоен труд за всички като ключови елементи на устойчивото развитие и на намаляването на бедността.
 2. Страните отново потвърждават своите ангажименти да насърчават и да прилагат ефективно международно признати трудови и социални стандарти. Прилагането на съответните многостранни социални и трудови споразумения се взима предвид при всички дейности, предприети от страните съгласно настоящото споразумение.
 3. Формите на сътрудничество могат да включват, inter alia, специални програми и проекти, за които има взаимно съгласие, както и диалог, изграждане на капацитет, сътрудничество и инициативи по въпроси от общ интерес на двустранно или многостранно равнище.
 4. Страните се съгласяват да включват социални партньори и други заинтересовани страни в диалога и сътрудничеството.
 Член 85
 Гражданско общество
 Страните признават ролята и потенциалния принос на организираното гражданско общество, особено на академичните среди, и връзките между центровете за анализи, в процеса на диалог и сътрудничество съгласно настоящото споразумение и се съгласяват да насърчават ефективния диалог с организираното гражданско общество и неговото ефективно участие.
 Член 86
 Права на човека
 1. Страните се съгласяват да си сътрудничат при насърчаването и ефективната защита на правата на човека, включително по


text:
отношение на ратифицирането и прилагането на международни инструменти и предоставянето на техническа помощ, обучение и изграждане на капацитет по целесъобразност. Страните осъзнават, че въздействието на всяка програма за сътрудничество и развитие ще бъде ограничено, ако не тя не защитава, развива и зачита правата на човека.
 2. Сътрудничеството в областта на правата на човека може да включва, inter alia:
 а)
 укрепване на държавните институции, свързани с правата на човека, и неправителствените организации, които работят в тази област;
 б)
 осигуряване на развитието на правата на човека и на съответното образование на национално и местно ниво, особено сред публичната администрация, съдебните и правоприлагащите органи, при спазване на правата на жените и децата;
 в)
 развитие на законодателството на Ирак в съответствие с международното хуманитарно право и международното право за правата на човека;
 г)
 сътрудничество и обмен на информация в рамките на институциите на Организацията на обединените нации, свързани с правата на човека;
 д)
 подкрепа за усилията на правителството на Ирак да осигури подходящ стандарт на живот на иракските граждани и да зачита техните политически, икономически, социални и културни права без дискриминация;
 е)
 подкрепа за национално помирение и борба срещу безнаказаността;
 ж)
 установяване на изчерпателен диалог за правата на човека.
 Член 87
 Сътрудничество в политиките за промишлеността и малките и средните предприятия
 1. Целта на сътрудничеството в тази област е да улеснява преструктурирането и модернизацията на иракската промишленост, като в същото време се подпомага нейната конкурентоспособност и растеж, и да създава условия, които са благоприятни за взаимно полезно сътрудничество между промишлеността на Ирак и на Съюза.
 А. Общи положения
 2. Сътрудничеството:
 а)
 съдейства за изграждането на цялостна промишлена стратегия в Ирак, която отчита реалното текущо състояние на промишлените предприятия от публичния и от частния сектор;
 б)
 насърчава Ирак да преструктурира и модернизира своята промишленост съгласно условия, осигуряващи опазване на околната среда, устойчиво развитие и икономически растеж;
 в)
 спомага за среда, която благоприятства частните инициативи в промишлената област, с цел насърчаване и диверсифициране на производството за вътрешните и износните пазари;
 г)
 насърчава среда, благоприятна за насърчаването на растежа и диверсификацията на промишленото производство от гледна точка на устойчивото развитие;
 д)
 е насочено към предоставянето на информация, която служи на съвместното сътрудничество в промишлената област;
 е)
 насърчава използването на технически регламенти, стандарти и процедури за оценяване на съответствието на Съюза и на международни такива с цел да се улесни интеграцията на Ирак в глобалната икономика; установява редовен обмен между организациите на двете страни по стандартизация и нормиране;
 ж)
 допринася за създаване на подходяща среда за стопанска дейност на промишлеността;
 з)
 насърчава и подкрепя подобряването на помощните услуги в областта на информацията, като ключов елемент на потенциала за растеж на стопанската дейност и икономическото развитие;
 и)
 развива връзки между промишлените оператори на страните (дружества, специалисти, секторни и други стопански организации, организации на трудещите се и др.);
 й)
 насърчава съвместни промишлени проекти и създава съвместни предприятия и мрежи за информация.
 Б. Малки и средни предприятия
 3. Страните, като взимат предвид съответните си икономически политики и цели, се съгласяват да насърчават сътрудничеството в политиката за промишлеността във всички считани за


text:
подходящи области с оглед подобряването на конкурентоспособността на малките и средните предприятия (МСП).
 4. Страните:
 а)
 целят да развиват и укрепват МСП и да насърчават сътрудничеството между тях;
 б)
 развиват помощ, необходима на микропредприятията и МСП в области като финансиране, професионално обучение, технологии и маркетинг, иновации и други изисквания за установяване на МСП, като технологични инкубатори, и други области на развитието;
 в)
 подкрепят дейностите на МСП посредством създаване на съответни мрежи; и
 г)
 улесняват стопанското сътрудничество, подкрепят съответните дейности за сътрудничество, създадени от частните сектори от двете страни посредством подходящи връзки между оператори от частните сектори на Ирак и на Съюза с цел подобряване на потока от информация.
 Член 88
 Сътрудничество в областта на инвестициите
 1. Страните си сътрудничат за създаване на благоприятен климат за инвестиции — както вътрешни, така и чуждестранни, за осигуряване на достатъчна защита на инвестициите, прехвърляне на капитали и обмен на информация за възможности за инвестиране.
 2. Страните се съгласяват да подкрепят насърчаването и защитата на инвестиции въз основа на принципите на недискриминация и взаимност.
 3. Страните насърчават обмена на информация за закони, подзаконови актове и административни практики в областта на инвестициите.
 4. Страните се ангажират да насърчават сътрудничеството между своите съответни финансови институции с цел улесняване на възможностите за инвестиране.
 5. С цел улесняване на инвестирането и търговията Съюзът е готов да подпомага Ирак, ако това бъде поискано, в стремежа му за сближаване на законодателната и регулаторната рамка с тази на Съюза в областите, обхванати от настоящото споразумение.
 Член 89
 Промишлени стандарти и оценяване на съответствието
 Страните могат да си сътрудничат в следните области на стандарти, технически регламенти и оценяване на съответствието:
 1.
 Насърчаване на по-широкото използване на международни стандарти в техническите регламенти и оценяването на съответствието, включително специфични за отделни сектори мерки, на териториите на страните, както и повишаване на сътрудничеството между страните във връзка с работата на съответните международни институции и организации.
 2.
 Подкрепа на инициативи за изграждане на капацитет в областта на стандартизацията, оценяването на съответствието, акредитирането, метрологията и наблюдението на пазара в Ирак.
 3.
 Насърчаване и подкрепяне на двустранно сътрудничество между организации в Ирак и в Съюза, отговарящи за стандартизацията, оценяването на съответствието, акредитирането, метрологията и наблюдението на пазара.
 4.
 Създаване на общо мнение относно добрите регулаторни практики, включително, но не само:
 а)
 прозрачност при подготовката, приемането и прилагането на технически регламенти, стандарти и процедури за оценяване на съответствието;
 б)
 необходимост и пропорционалност на регулаторните мерки и свързаните процедури за оценяване на съответствието, включително използването на декларации за съответствие от доставчиците;
 в)
 използване на международни стандарти като основа за изготвяне на технически регламенти, освен когато такива международни стандарти ще са неефективно или неподходящо средство за изпълнението на набелязаните законни цели;
 г)
 прилагане на техническите регламенти и изпълнение на дейностите по наблюдение на пазара.
 5.
 Засилване на регулаторното, техническото и научното сътрудничество, inter alia, чрез обмен на информация, опит и данни, с оглед на подобряване на качеството и нивото на техническите регламенти и на ефективното използване на регулаторните ресурси.
 6.
 Развиване на съвместимостта и сближаването на технически регламенти, стандарти и процедури за


text:
оценяване на съответствието.
 Член 90
 Сътрудничество в селското стопанство, горското стопанство и развитието на селските райони
 Целта е насърчаване на сътрудничеството в селското стопанство, горското стопанство и развитието на селските райони с оглед насърчаване на диверсифицирането, екологосъобразните практики, устойчивото икономическо и социално развитие и продоволствената сигурност. За тази цел страните ще проучат:
 а)
 изграждането на капацитет и предоставянето на обучение в рамките на публични институции;
 б)
 мерки, целящи повишаване на качеството на селскостопанската продукция, мерки за изграждане на капацитет за сдружения на производители и подкрепа за дейности за насърчаване на търговията;
 в)
 мерки за здравословна околна среда, мерки, свързани със здравето на животните и растенията и други свързани аспекти, като вземат предвид действащото законодателство и на двете страни, в съответствие със правилата на СТО и на многостранните споразумения за околната среда;
 г)
 мерки, свързани с устойчивото икономическо и социално развитие на селските територии, включително екологосъобразни практики, горско стопанство, научни изследвания, предаване на ноу-хау, достъп до земя, управление на водите и напояване, устойчиво развитие на селските райони и продоволствена сигурност;
 д)
 мерки, свързани със съхраняване на традиционни селскостопански знания, които дават на тяхното население специфичната им идентичност, включително сътрудничество в областта на географските означения, обмен на опит на местно равнище и развитие на мрежи за сътрудничество;
 е)
 модернизиране на селскостопанския сектор, включително фермерски практики и диверсифициране на селскостопанската продукция.
 Член 91
 Енергетика
 1. Страните се стремят да засилят сътрудничеството си в енергийния сектор при спазване на принципите на свободни, конкурентни и открити енергийни пазари с цел:
 а)
 увеличаване на енергийната сигурност, като в същото време се осигурява екологична устойчивост и се насърчава икономическият растеж;
 б)
 развиване на институционални, законодателни и регулаторни рамки в енергийния сектор за осигуряване на ефикасно функциониране на енергийния пазар и насърчаване на инвестициите в енергийния сектор;
 в)
 развитие и насърчаване на партньорства между дружества в Съюза и в Ирак в областта на проучването, производството, преработването, преноса, разпределението и услугите в енергийния сектор;
 г)
 развиване на редовен и ефективен диалог в енергийния сектор между страните, както и в регионалния контекст, включително посредством евро-арабския газов пазар за региона Машрек и други съответни регионални инициативи.
 2. За тази цел страните се съгласяват да насърчават взаимно полезните контакти с цел:
 а)
 подкрепа за разработването на подходяща енергийна политика, нейната регулаторна рамка и инфраструктура в Ирак, основана на принципите на екологична устойчивост, стабилно управление на енергийните ресурси и на свободен, конкурентен и открит пазар;
 б)
 сътрудничество за подобряване на административния и правния капацитет и установяване на стабилни и прозрачни правни рамкови условия за насърчаване на стопанската дейност и на международните инвестиции в енергийния сектор в Ирак;
 в)
 насърчаване на техническото сътрудничество за проучването и разработването на иракските запаси от нефт и природен газ, както и за развитието и модернизирането на нефтената и газовата инфраструктура, включително преносните и транзитните мрежи до региона Машрек, други съответни регионални инициативи и към пазара на Съюза;
 г)
 подобряване на надеждността на електроснабдителната система в Ирак;
 д)
 засилване на сътрудничеството за подобряване на енергийната сигурност и за борба с изменението на климата посредством насърчаването на производството на енергия


text:
от възобновяеми източници, енергийната ефективност и намаляването на използването на газови факли;
 е)
 улесняване на обмена на ноу-хау и трансфера на технологии и най-добри практики, както и на обучаващи специалисти;
 ж)
 насърчаване на участието на Ирак в процеса на регионална интеграция на енергийните пазари.
 Член 92
 Транспорт
 1. Страните се стремят да засилят сътрудничеството си в транспортния сектор по отношение на създаването на устойчива и ефикасна транспортна система с цел:
 а)
 засилване на транспортното развитие и взаимосвързаност, като в същото време се осигурява екологична устойчивост и се насърчава икономическият растеж;
 б)
 разработване на институционални, законодателни и регулаторни рамки във всички транспортни сектори за осигуряване на ефикасно функциониране на транспортния пазар и насърчаване на инвестициите в транспорта;
 в)
 развиване и насърчаване на партньорства между дружества в Съюза и в Ирак в областта на проучването, изграждането на капацитет, развитието на инфраструктура, транспортната безопасност и сигурност, както и услугите в транспортния сектор;
 г)
 развиване на редовен и ефективен диалог в областта на транспорта между страните, както и в регионален контекст, включително посредством евро-средиземноморското транспортно сътрудничество и други съответни регионални инициативи.
 2. За тази цел страните се съгласяват да насърчават взаимно полезните контакти с цел:
 а)
 подкрепа на разработването на подходяща транспортна политика за развитието на всички видове транспорт, неговата регулаторна рамка и рехабилитацията и развитието на транспортните инфраструктури в Ирак, като се подчертава значението на устойчивостта; осигуряване на интермодалност и интегриране на всички видове транспорт; изследване на възможността за по-нататъшно сближаване на законодателните и регулаторните рамки към стандартите на Съюза и международните стандарти, по-специално за безопасност и сигурност;
 б)
 сътрудничество за подобряване/възстановяване на административния и правния капацитет с оглед изготвянето на конкретни планове за приоритетни сектори и създаването на стабилни и прозрачни правни рамкови условия за насърчаване на транспортната стопанска дейност и международните транспортни инвестиции в Ирак въз основа на политиките и практиките на Съюза; както и изграждане на необходимите независими регулаторни органи;
 в)
 насърчаване на техническото сътрудничество за проучването и развитието на всички транспортни сектори в Ирак, както и за развитието и модернизирането на транспортните инфраструктури, включително взаимосвързаността с транспортните мрежи до региона Машрек, други съответни регионални инициативи и към пазара на Съюза;
 г)
 подобряване на надеждността на транспортните потоци към и през Ирак;
 д)
 улесняването на обмена на ноу-хау и трансфера на технологии и най-добри практики, както и на обучаващи специалисти, които са важни стъпки на сътрудничество и следва да се осъществяват приоритетно;
 е)
 насърчаване на участието на Ирак в процеса на взаимосвързване на регионалните транспортни системи;
 ж)
 изпълнение на национална политика за въздухоплаването, включително развитието на летищата, управлението на въздушното движение и по-нататъшното увеличаване на административния капацитет (включително създаването на независим орган за гражданско въздухоплаване като действащ регулатор); договаряне на „хоризонтално“ споразумение за въздушния транспорт с цел възстановяване на правната сигурност на двустранните споразумения за въздухоплавателни услуги; както и разглеждане на възможностите за преговори по всеобхватно въздухоплавателно споразумение Съюз—Ирак.
 Член 93
 Околна среда
 1. Страните постигат съгласие относно нуждата от засилване и увеличаване на усилията за опазване на околната среда, например относно изменението на климата, устойчивото управление на природни ресурси,


text:
както и запазването на биологичното разнообразие като основа за развитието на сегашните и бъдещите поколения.
 2. Страните се съгласяват, че сътрудничеството в тази област следва да насърчава опазването на околната среда като част от усилията за постигане на устойчиво развитие. Договореният резултат от Световната среща на върха за устойчиво развитие се взема предвид при всички дейности, предприети от страните съгласно настоящото споразумение.
 3. Сътрудничеството в тази област се съсредоточава, inter alia, върху:
 а)
 обмен на информация и експертен опит в областта на околната среда (например по въпроси, свързани с градската среда, опазването на природата, управление на водите и отпадъците, управление на бедствия и др.);
 б)
 подкрепяне и насърчаване на регионално сътрудничество в областта на опазването на околната среда, включително насърчаване на инвестициите в екологични проекти и програми;
 в)
 увеличаване на осведомеността по екологични въпроси и на участието на местните общности в усилията за опазване на околната среда и за устойчиво развитие;
 г)
 подпомагане на изграждането на капацитет в областта на околната среда, например за ограничаване последиците и адаптиране към изменението на климата;
 д)
 сътрудничество при преговорите и изпълнението на многостранни споразумения за околната среда;
 е)
 насърчаване на обмена на техническа помощ в изготвянето на програми в областта на околната среда и в интегрирането на съображенията, свързани с околната среда, в други области на политиката;
 ж)
 подпомагане на изследвания и анализи, свързани с околната среда.
 Член 94
 Далекосъобщения
 Страните си сътрудничат с цел:
 а)
 да насърчават по-големия обмен на информация по отношение на приложимото законодателство и възможни бъдещи законодателни реформи в сектора на далекосъобщенията с цел това да позволи по-доброто взаимно разбиране на регулаторните рамки в далекосъобщенията;
 б)
 да обменят информация за развитието в информационните и комуникационните технологии и стандарти.
 Член 95
 Наука и технологии
 1. Страните насърчават сътрудничеството в областта на гражданските научни изследвания и технологичното развитие (ИТР) на основата на взаимна полза и като вземат предвид наличието на ресурси, достатъчния достъп до съответните им изследователски програми, при осигуряване на подходяща степен на ефективна защита на правата на интелектуална, индустриална и търговска собственост.
 2. Научно-технологичното сътрудничество обхваща:
 а)
 обмена на програми за научно и техническо сътрудничество;
 б)
 организирането на съвместни научни срещи;
 в)
 съвместната дейност в областта на ИТР;
 г)
 обучението и програмите за мобилност на учени, научни работници и техници, ангажирани с ИТР, от двете страни.
 3. Това сътрудничество се осъществява в съответствие със специалните условия, които да бъдат договорени и сключени в съответствие с процедурите от всяка страна, и които определят, inter alia, подходящи разпоредби за правата на интелектуална собственост.
 Член 96
 Митническо и данъчно сътрудничество
 1. Страните ще установят сътрудничество в митническата област, по-специално в областите на обучение, опростяване на митническите формалности, документация и процедури, предотвратяване, разследване и преследване на нарушения на митническите правила, с цел гарантиране на съответствие с всички разпоредби, които се предвижда да се приемат във връзка с търговията, и сближаване на иракската митническа система с тази на Съюза.
 2. Без да се засягат съответните им области на компетентност и с оглед на укрепване и развитие на икономически дейности, като в същото време се


text:
взема предвид необходимостта от разработване на подходяща регулаторна рамка, страните признават и се ангажират с прилагането на принципите на добро управление в данъчната област, а именно с принципите на прозрачност, обмен на информация и лоялна данъчна конкуренция. За тази цел, в съответствие с техните съответни области на компетентност, страните ще подобрят международното сътрудничество в данъчната област и ще разработят мерки за ефективното прилагане на посочените по-горе принципи.
 Член 97
 Сътрудничество в областта на статистиката
 Страните се съгласяват да насърчават дейности за сътрудничество в областта на статистиката. Те ще бъдат насочени към институционално изграждане и изграждане на капацитет, както и към укрепване на националната статистическа система, включително развитието на статистически методи и изготвянето и разпространението на статистика за търговията със стоки и услуги и, по-общо, за всяка друга област, съдействаща за постигането на националните приоритети за социално и икономическо развитие, обхваната от настоящото споразумение и по отношение на която е възможна статистическа обработка.
 Член 98
 Макроикономическа стабилност и публични финанси
 1. Страните постигат съгласие относно значението на постигането на макроикономическа стабилност в Ирак посредством добре обмислена парична политика, целяща постигане и поддържане на стабилност на цените, както и посредством фискална политика, целяща постигане на устойчивост по отношение на дълга.
 2. Страните постигат съгласие относно значението на постигането на ефективност на публичните разходи, прозрачност и отчетност на национално и местно равнище в Ирак.
 3. Страните се съгласяват да си сътрудничат, inter alia, за подобряване на системата на Ирак за управление на публичните финанси, което цели, наред с другото, изчерпателност на бюджетното планиране и единна бюджетна сметка.
 Член 99
 Развитие на частния сектор
 Страните се съгласяват да си сътрудничат с цел развитието на пазарна икономика в Ирак чрез подобряване на инвестиционния климат, диверсифициране на стопанската дейност, постигане на напредък по приватизационната програма и подобряване на други условия за ускоряване на създаването на работни места в частния сектор.
 Член 100
 Туризъм
 1. Страните призовават към полагането на усилия за подобряване на своето сътрудничество за осигуряване на балансирано и устойчиво развитие на туризма и по свързаните с него въпроси.
 2. Поради това страните се съгласяват да развиват сътрудничество в областта на туризма и по-специално да обменят информация, опит и най-добри практики по отношение на организацията на институционалната рамка в туристическия сектор и по отношение на общата среда, в която работят туристическите предприятия.
 Член 101
 Финансови услуги
 Страните си сътрудничат с оглед сближаването на техните стандарти и правила, и по-специално:
 а)
 за укрепване на финансовия сектор в Ирак;
 б)
 за подобряване на счетоводните и надзорните и регулаторните системи в банковия, застрахователния и други финансови сектори в Ирак;
 в)
 за обмен на информация относно съответните закони, които са в сила или в процес на подготовка;
 г)
 за развитие на съвместими системи за одит.
 ДЯЛ IV
 ПРАВОСЪДИЕ, СВОБОДА И СИГУРНОСТ
 Член 102
 Правова държава
 1. При тяхното сътрудничество в областта на правосъдието, свободата и сигурността страните демонстрират постоянна ангажираност към принципите на правовата държава и им отдават специално значение, включително на независимостта на съдебната власт, достъпа до правосъдие и правото на справедлив процес.
 2. Страните ще си сътрудничат